Ny teknik hjælper politi med at finde borgere, der er faret vild

Svensk politi har indført et nyt positioneringssystem som kan hjælpe personer, der er faret vild, med at finde hjem. Det fortæller Ny Teknik.

»Man behøver ikke installere en app. Det er nok at at ringe til alarmcentralen, så finder vi dig,« siger politiassistent André Westberg til den svenske nyhedstjeneste TT.

Systemet går ud på, at den nødstedte ringer til politiet som returnerer en sms med et link. Klikker borgeren på linket får politiet et kort og kan spore personen i realtid med cirka 15 meters nøjagtighed.

Positioneringssystemet begyndte som et pilotprojekt i den svenske politiregion Nord, men er siden årsskiftet blevet tilgængelig i hele Sverige.

»Det fungerer rigtig godt og indtil nu har vi haft flere tilfælde, som er lykkedes,« siger André Westberg, der er teamleder i politiregion Nord.

Eksempelvis var en kvinde kørt fast i dyb sne i Norrland. Hun anede ikke hvor hun var, fortæller han.

»Det var nok at hun kontaktede os, og så kunne vi sende en redder ud. Det kan også bruges, hvis man har påkørt en elg, er faret vild ude på landet eller vil anmelde fundne hælervarer.«

Systemet fungerer for alle som har en smartphone med gps, skriver Ny Teknik.

Hvorfor en fortabt borger ikke bare kan bruge Google Maps eller en anden korttjeneste på sin smartphone til at finde ud af, hvor man er, melder historien intet om.